钦定古今图书集成/明伦汇编/氏族典/第563卷 > 移剌子敬
## 钦定古今图书集成/明伦汇编/氏族典/第563卷 > 移剌子敬

按《金史移剌子敬传》：“子敬，字同文，本名屋骨朵鲁，辽
五院人。曾祖霸哥，同平章事。父拔鲁，准备任使官。辽
主西走，留拔鲁督辎重。已而辎重被掠，拔鲁乃自髡
逃于山林。子敬读书好学，皇统间，特进移剌因修辽
史，辟为掾属。辽史成，除同知辽州事，迁礼部郎中。正
隆元年，诸将巡边，诏子敬监战。军师以战获分将士”，
亦以遗子敬，子敬不受。大定二年，以待制同修国史。
是时，窝斡馀党散居诸猛安谋克中，诏子敬往抚之。
子敬有良马，平章政事宗颜元宜索之，子敬不与。至
是，元宜乞致仕，子敬乃以马赆行，识者韪之。迁右谏
议大夫，起居注如故。转签书枢密院事、同修国史。出
为河中尹，改兴中尹，徙咸平、广宁尹。二十一年，致仕，
卒于家，年七十一。子敬常使宋及受诸部进贡，所受
礼物，皆散之亲旧。及卒，家无馀财，其子质宅以营葬
事。